Battibekk bejn Gvern u Oppożizzjoni dwar proprjetà tal-Gvern mgħoddija lill-Partiti jew lill-privat u kumpens mogħti jew mitlub minnhom. Is-Segretarju Ġenerali tal-Partit Nazzjonalista Chris Said qal li l-Oppozizzjoni se tressaq emendi għall-abbozz ta’ liġi dwar il-finanzjament tal-partiti biex partiti politiċi rappreżentati fil-Parlament jingħataw kumpens finanzjarju daqs dak il-Partit li jkollu dħul minn proprjetà tal-Gvern li jkun qed jokkupa. L-Avukat Said sostna li l-emenda għandha tgħodd għall-aħħar 30 sena bil-kumpens jingħata darba biss. Huwa qal li jekk dan ma jsirx l-Oppożizzjoni tieħu passi oħra għax dan ikun jammonta għal diskriminazzjoni politika li tmur kontra l-Kostituzzjoni. Fit-tweġiba tiegħu l-Ministru għall-Familja Michael Farrugia qal li Gvern Nazzjonalista jaf sew kif jagħti kumpens. Huwa semma li ftit qabel l-elezzjoni sid ta’ art b’bini kkundannat ingħata kumpens ta’ miljuni ta’ ewro wara li din l-art ġiet inkluża fi pjan ta’ zvilupp u ttieħdet fl-interess pubbliku. Qal li dan sar meta sa dak iz-zmien l-art kellha biss ftit valur u l-bini fuqha kien qed jaqa’. Saħansitra ma tħallistx taxxa tal-boll fuq din it-transazzjoni għaliex kienet tifforma parti mill-kumpens. Huwa qal li dan kien każ ieħor bħal dak tal-art fil-Fekruna f’San Pawl il-Baħar. Qal ukoll li qabel l-elezzjoni l-Gvern Nazzjonalista ġedded il-kuntratt lill-każin Nazzjonalsita ta’ Raħal Ġdid meta din il-proprjetà kienet biswit iċ-ċentru tas-saħħa ta’ Raħal Ġdid li kellha ssirilha estensjoni. Qal li fil-każ tal-każin Laburista fis-Siġġiewi, il-Gvern Nazzjonalista aġixxa b’mod oppost u ħa dan il-każin. Min-naħa tiegħu d-deputat Nazzjonalista Tonio Fenech qal li għaddejjin taħditiet bejn gvern oppożizzjoni dwar il-ligi tal-finanzjament tal-partiti iżda ma tax aktar dettalji.